b'\n_START_ARTICLE_\nBrun\xc4\x97jaus istorija\n_START_SECTION_\nPrie\xc5\xa1 Brun\xc4\x97j\xc5\xb3\n_START_PARAGRAPH_\nPrie\xc5\xa1 Magelano atvykim\xc4\x85, Brun\xc4\x97jaus istorija remiasi legendomis ir kin\xc5\xb3 \xc5\xa1altiniais. Istorikai mano, kad prie\xc5\xa1 Brun\xc4\x97jaus sultonat\xc4\x85 buvo ka\xc5\xbekokia didel\xc4\x97 valstyb\xc4\x97 regione, tikriausiai Vid\xc5\xbeajapura, kuri buvo \xc5\xa0iaur\xc4\x97s vakar\xc5\xb3 Borneo VII a. Ji tikriausiai buvo \xc5\xa0rivid\xc5\xbeajos vasal\xc4\x97. Kita valstyb\xc4\x97 regione buvo Po-ni, kuri X a. tur\xc4\x97jo diplomatinius santykius su Song\xc5\xb3 dinastija, o v\xc4\x97liau jai mok\xc4\x97jo duokl\xc4\x99. XIV a. Po-ni patyr\xc4\x97 Javos Mad\xc5\xbeapahito \xc4\xaftak\xc4\x85. Nagarakertagama knyga, kuri\xc4\x85 para\xc5\xa1\xc4\x97 Prapanca 1365\xc2\xa0m., mini Berune kaip Mad\xc5\xbeapahito vasal\xc4\x99. Ta\xc4\x8diau manoma, kad abi \xc5\xa1alys tur\xc4\x97jo tik simbiotinius santykius, nes duokl\xc4\x97 buvo tik Areka palm\xc4\x97s sul\xc4\x8di\xc5\xb3 puodas. Ming\xc5\xb3 dinastija u\xc5\xbemezg\xc4\x97 santykius su Po-ni apie 1370\xc2\xa0m. Po-ni valdovas Ma-na-jih-chia-na lank\xc4\x97si Ming\xc5\xb3 sostin\xc4\x97je Nankine ir ten mir\xc4\x97 1408\xc2\xa0m. Jo kapas v\xc4\x97l buvo atrastas XX a._NEWLINE_1424\xc2\xa0m. Mingai nutrauk\xc4\x97 santykius su Po-ni._NEWLINE_Kin\xc5\xb3 \xc5\xa1altiniai rodo, kad Po-ni buvo patyrusi stipri\xc4\x85 hinduizmo, kuris atvyko per Jav\xc4\x85 ir Sumatr\xc4\x85, \xc4\xaftak\xc4\x85. Buvo naudojamas ind\xc5\xb3 ra\xc5\xa1tas, Brun\xc4\x97juje rasta monet\xc5\xb3 i\xc5\xa1 VII a.\n_START_SECTION_\nKinai Brun\xc4\x97juje\n_START_PARAGRAPH_\nIki Pigafetta atvykimo Brun\xc4\x97jaus istorija pagr\xc4\xafsta legendomis. 1370\xc2\xa0m. Zhu Yuan Zhuang pasiunt\xc4\x97 savo atstovus per Indonezij\xc4\x85 \xc4\xaf Brun\xc4\x97j\xc5\xb3, kuris sumok\xc4\x97jo Mingams duokl\xc4\x99. Kin\xc5\xb3 \xc4\xaftaka nuo rajon\xc5\xb3, \xc4\xaf rytus nuo Kinabatangano up\xc4\x97s, ap\xc4\x97m\xc4\x97 \xc5\xa0iaur\xc4\x97s Borneo. Kinai stat\xc4\x97 miestus ir kaimus, tarp j\xc5\xb3 Kota Kinabalu._NEWLINE_1402\xc2\xa0m. po sultono Mohamedo \xc5\xa0acho mirties \xc4\xafp\xc4\x97di\xc5\xabniu tapo jo s\xc5\xabnus Abdulas Mad\xc5\xbeidas Hasanas. Ong Sum Ping ir Pengiran Temenggong tapo regentais. 1406\xc2\xa0m. po sultono Hasano mirties dvejus metus buvo galios vakuumas. Kov\xc4\x85 laim\xc4\x97jo sultonas Ahmadas, Pengiran Temenggong pralaim\xc4\x97jo, o Ong Sum Ping sutvirtino savo gali\xc4\x85. Jis nepamir\xc5\xa1o gimtosios Kinijos ir puosel\xc4\x97jo kin\xc5\xb3 kult\xc5\xabr\xc4\x85. Kai jis atvyko \xc4\xaf Kinij\xc4\x85 su armija, imperatorius Yong Le buvo patenkintas ir pasiunt\xc4\x97 tarnus j\xc4\xaf pasitikti. Ong Sum Ping buvo per senas gr\xc4\xaf\xc5\xbeti \xc4\xaf Brun\xc4\x97j\xc5\xb3 ir mir\xc4\x97 Nankine. Prie\xc5\xa1 mirt\xc4\xaf jis papra\xc5\xa1\xc4\x97 imperatoriaus, kad Brun\xc4\x97jus ir Sungai Kinabatanganas b\xc5\xabt\xc5\xb3 prijungti prie Kinijos, o jis b\xc5\xabt\xc5\xb3 palaidotas Kinijoje. Imperatorius Yong Le sutiko ir Ong Sum Ping s\xc5\xabn\xc5\xb3 Awang paskyr\xc4\x97 naujuoju valdovu bei Brun\xc4\x97jaus kaln\xc4\x85 pavadino Chang Ning, arab\xc5\xb3 kalba Jabel Alsalam (\xe2\x80\x9eTaikos kalnas\xe2\x80\x9c)._NEWLINE_1408\xc2\xa0m. Awang gr\xc4\xaf\xc5\xbeo \xc4\xaf Brun\xc4\x97j\xc5\xb3 su kin\xc5\xb3 pareig\xc5\xabnais ir per\xc4\x97m\xc4\x97 t\xc4\x97vo \xc4\xaftak\xc4\x85 \xc5\xa1alyje. 1412\xc2\xa0m. jis sumok\xc4\x97jo duokl\xc4\x99 Ming\xc5\xb3 imperatoriui. Ong Sum Ping \xc5\xbemona palaidota Brun\xc4\x97juje, vietoje, kuri\xc4\x85 vietiniai vadina Bukit Cina. Ong Sum Ping sesuo ir sultonas Ahmadas susilauk\xc4\x97 dukters, kuri i\xc5\xa1tek\xc4\x97jo u\xc5\xbe sultono \xc5\xa0arifo Ali, atvykusio i\xc5\xa1 Arabijos.\n_START_SECTION_\nAtsivertimas \xc4\xaf Islam\xc4\x85 ir Aukso am\xc5\xbeius\n_START_PARAGRAPH_\nXV a. viduryje Po-ni u\xc5\xbemezg\xc4\x97 santykius su musulmoni\xc5\xa1ku Malakos sultonatu. Syair Awang Semaun, Brun\xc4\x97jaus nacionalin\xc4\x97 poema, teigia, kad Dewa Emas Kayangan atvyko i\xc5\xa1 dangaus kiau\xc5\xa1inyje. Jis tur\xc4\x97jo vaik\xc5\xb3 su vietin\xc4\x97mis moterimis ir vienas i\xc5\xa1 j\xc5\xb3 pri\xc4\x97m\xc4\x97 Islam\xc4\x85 ir tapo pirmu sultonu. Ta\xc4\x8diau \xc5\xa1alyje liko daug religij\xc5\xb3. Antrasis sultonas buvo kinas ar ved\xc4\x97 kin\xc4\x99. Tre\xc4\x8diasis sultonas buvo i\xc5\xa1 dalies arabas._NEWLINE_Brun\xc4\x97jaus sultonatas i\xc5\xa1sipl\xc4\x97t\xc4\x97. Tas procesas pagreit\xc4\x97jo, kai portugalai u\xc5\xbe\xc4\x97m\xc4\x97 Malak\xc4\x85 1511\xc2\xa0m. Brun\xc4\x97jus pasinaudojo pab\xc4\x97gusiais musulmon\xc5\xb3 pirkliais, kuriems reik\xc4\x97jo nauj\xc5\xb3 uost\xc5\xb3. \xc5\xa0ie pirkliai i\xc5\xa1platino islam\xc4\x85 tarp eilini\xc5\xb3 Brun\xc4\x97jaus pilie\xc4\x8di\xc5\xb3._NEWLINE_Brun\xc4\x97jaus sultonatas buvo talasokratija, jam buvo svarbiau kontroliuoti prekyb\xc4\x85 nei \xc5\xbeem\xc4\x99. B\xc5\xabdamas tarp Kinijos ir kit\xc5\xb3 malaj\xc5\xb3 valstybi\xc5\xb3 rinko muito mokes\xc4\x8dius. Brun\xc4\x97j\xc5\xb3 sultonas vald\xc4\x97 kaip despotas, kurio teises apribojo princ\xc5\xb3 taryba. \xc5\xa0i taryba taip pat nustatydavo sultono \xc4\xafp\xc4\x97din\xc4\xaf._NEWLINE_Penktojo sultono Bolkiaho (1485\xe2\x80\x931521\xc2\xa0m.) valdymas laikomas Brun\xc4\x97jaus aukso am\xc5\xbeiumi. Sultonato kontrol\xc4\x97 tikriausiai ap\xc4\x97m\xc4\x97 Saravak\xc4\x85, Sabah\xc4\x85 ir Sulu salas. Sultonatas net tur\xc4\x97jo kolonijas Manilos \xc4\xaflankoje. Sultonas laik\xc4\x97si Javoje ir Malakoje. 1521\xc2\xa0m. Fernandas Magelanas lank\xc4\x97si uoste. Jo navigatorius Antonio Pigafetta apra\xc5\xa1\xc4\x97 miest\xc4\x85. Europie\xc4\x8diai jojo pas sulton\xc4\x85 ant drambli\xc5\xb3. Pigafetta teig\xc4\x97, kad mieste buvo 250 t\xc5\xabkst. \xc5\xa1eim\xc5\xb3._NEWLINE_Klest\xc4\x97jimas t\xc4\x99s\xc4\x97si iki devinto sultono Hassan laik\xc5\xb3, kuris pastat\xc4\x97 Karali\xc5\xa1kuosius r\xc5\xabmus.\n_START_SECTION_\nSantykiai su europie\xc4\x8diais\n_START_PARAGRAPH_\nBrun\xc4\x97jaus santykiai su skirtingomis Europos \xc5\xa1alimis buvo skirtingi. Portugalus domino tik prekyba, jie nesiki\xc5\xa1o \xc4\xaf \xc5\xa1alies vidaus reikalus. Santykiai ne visada buvo nuo\xc5\xa1ird\xc5\xabs: kai 1536\xc2\xa0m. portugalai u\xc5\xbepuol\xc4\x97 musulmonus Moluk\xc5\xb3 salose, portugal\xc5\xb3 ambasadorius tur\xc4\x97jo b\xc4\x97gti i\xc5\xa1 Brun\xc4\x97jaus d\xc4\x97l sultono pasipiktinimo. Portugalai mini, kad Brun\xc4\x97jus ki\xc5\xa1osi \xc4\xaf regiono politik\xc4\x85 ir karus, jo pirklius portugalai sutiko Siame ir Ligore._NEWLINE_Su Ispanija santykiai buvo prie\xc5\xa1i\xc5\xa1kesni. Nuo 1565\xc2\xa0m. Brun\xc4\x97jus ir Ispanija daug kart\xc5\xb3 kov\xc4\x97si j\xc5\xabroje ir 1571\xc2\xa0m. ispanai i\xc5\xa1 Brun\xc4\x97jaus at\xc4\x97m\xc4\x97 Manil\xc4\x85. Brun\xc4\x97jus kelis kartus reng\xc4\x97si u\xc5\xbeimti Manil\xc4\x85, bet niekada n\xc4\x97 neband\xc4\x97. 1578\xc2\xa0m. ispanai u\xc5\xbe\xc4\x97m\xc4\x97 Sulu salas, u\xc5\xbepuol\xc4\x97 Brun\xc4\x97j\xc5\xb3, reikalavo i\xc5\xa1 sultono nebeplatinti islamo Filipinuose ir atverti duris krik\xc5\xa1\xc4\x8dioni\xc5\xb3 misionieriams \xc5\xa1alyje. Ispanai atsitrauk\xc4\x97 kilus choleros ir dizenterijos epidemijai. Nusilp\xc4\x99 jie gr\xc4\xaf\xc5\xbeo \xc4\xaf Manil\xc4\x85 1578\xc2\xa0m. bir\xc5\xbeelio 26 d. po 72 dien\xc5\xb3. Sultonatas greitai atsigavo, Sulu gavo nepriklausomyb\xc4\x99._NEWLINE_Po Hasano Brun\xc4\x97jus nusmuko, nes kilo pilietinis karas d\xc4\x97l sosto, o europie\xc4\x8diai sutrikd\xc4\x97 tradicinius prekybos kelius._NEWLINE_Valdant sultonui Omar Ali Saifuddin II Saravake \xc4\xafvyko neramumai. 1839\xc2\xa0m. D\xc5\xbeeimsas Brukas (James Brooke) atvyko \xc4\xaf Brun\xc4\x97j\xc5\xb3 pad\xc4\x97ti sultonui numal\xc5\xa1inti sukilim\xc4\x85. U\xc5\xbe tarnyb\xc4\x85 jis tapo baltuoju rad\xc5\xbea Saravake ir i\xc5\xa1pl\xc4\x97t\xc4\x97 savo valdas Brun\xc4\x97jaus s\xc4\x85skaita. Brukas nor\xc4\x97jo u\xc5\xbeimti pat\xc4\xaf Brun\xc4\x97j\xc5\xb3, bet britai jam neleido._NEWLINE_1843\xc2\xa0m. Brukas nugal\xc4\x97jo sulton\xc4\x85 ir tas tur\xc4\x97jo pripa\xc5\xbeinti Saravako nepriklausomyb\xc4\x99. 1846\xc2\xa0m. britai u\xc5\xbe\xc4\x97m\xc4\x97 Brun\xc4\x97j\xc5\xb3 ir privert\xc4\x97 sulton\xc4\x85 Saifuddin II pasira\xc5\xa1yti sutart\xc4\xaf. Tais pat tais metais jis perleido britams Luano salas. 1847\xc2\xa0m. jis pasira\xc5\xa1\xc4\x97 Draugyst\xc4\x97s sutart\xc4\xaf su britais, o 1850\xc2\xa0m. su JAV.'